



Middelfart, den 22. november 2010

Pressemeddelelse

Danskernes parforhold har det hårdt

Job, børn, fritidsinteresser og et højt ambitionsniveau gør ikke livet let for de danske parforhold, og 28.000 mennesker rammes årligt af skilsmisse. Parforhold skal prioriteres som en vigtig arbejdsopgave for, at det kan blive ved med at fungere godt, og det er danskerne ikke gode til.  

Det viser sig i en ny rapport, udarbejdet af Institut for Krisehåndtering og Skilsmisseraad.dk - Danmarks største site om parforhold og skilsmisser, som har lavet en undersøgelse omkring parforhold anno 2010.

Hos skilsmisseraad.dk modtages knap 5.000 nye henvendelser om måneden, fra personer der søger råd og vejledning omkring deres parforhold. 
Skilsmisser har store konsekvenser, ikke blot for de to parter, men også for involverede børn, pårørende og arbejdsgivere og koster hvert år samfundet milliarder af kroner i sygefravær.
Mette Haulund, stifter af Institut for Krisehåndtering og skilsmisseraad.dk fortæller: 
"Vi taler med rigtig mange mennesker, der har store problemer i deres parforhold. Mennesker som mister kærligheden til hinanden, som ikke kan overskue hverdagen og som har indarbejdet nogle rigtig dårlige vaner som de ikke kan komme ud af. Vi ønskede med undersøgelsen at belyse, hvordan det generelt står til i de danske parforhold og hvilke udfordringer der er."

Undersøgelsen viser, at hele 37% ikke mener, at de har kvalitetstid med deres partner. 40% syntes ikke, at de er gode til at kommunikere med hinanden og 46% er ikke tilfredse med deres sexliv.

Mette Haulund fortsætter:
"Selvom resultaterne ikke er overraskende, så er de bekymrende. Skilsmisser har store menneskelige konsekvenser og er ikke mindst et stort samfundsmæssigt økonomisk problem. Med skilsmisseraad.dk ønsker vi at bidrage til at minimere antallet af skilsmisser i Danmark, og når en skilsmisse ikke kan undgås, hjælper vi de involverede parter bedst muligt gennem skilsmissen og videre i livet som hele mennesker. 

Skilsmisseraad.dk rådgiver også virksomheder om, hvordan de bedst støtter medarbejdere gennem private livskriser og dermed optimerer virksomheden. Samtidig tilbyder de rådgivning og støtte til virksomhedens medarbejderne, når livskriserne opstår. 
Mette Haulund afslutter:

"Parforholdet kan ikke tilsidesættes, hverken til børnene er blevet større, eller til jobbet kræver mindre tid. Og så skal man huske på, at der skal to til at få et parforhold til at fungere, og to til ikke at få det til at fungere - det er et fælles ansvar." 

Skilsmisseraad.dk giver her gode råd til et velfungerende parforhold:


• Prioriter parforholdet - sæt tid af til hinanden


• Tag ansvar og vurder, hvad du selv kan gøre for at få tingene til at fungere


• Bliv på din egen banehalvdel og kommuniker med hinanden

• Få hjælp af en professionel til at lave en værdiafklaring


• Vis både svaghed og styrke


• Prioriter sexlivet

Vil du vide mere? Kontakt Mette Haulund på 2465 6790 eller mh@institutforkrisehaandtering.dk 

